Go motlhofo gore re galefe thata fa batho ba bangwe ba re swabisitse. Jehofa ga a itshware ka tsela eo. Kgosi Dafide o ne a swabisa Jehofa fa a ne a dira boaka mme morago a bo a dira gore monna wa mosadi yoo a bolawe. Le fa go ntse jalo, Jehofa o ne a bona gore Dafide o ne a ikwatlhaya go tswa pelong mme a tswelela a mo dirisa e le motlhanka wa gagwe. Ka tsela e e tshwanang, Kgosi e e ikanyegang Jehoshafate o ne a leofa fa a ne a dira kgolagano le baba ba Modimo. Moporofeti wa ga Jehofa o ne a bolela jaana: “Jehofa o go galefetse ka ntlha ya selo seno. Le fa go ntse jalo, go na le dilo tse di molemo tse di fitlhetsweng mo go wena.” (2 Ditiragalo 19:2, 3) Jehofa o ne a lemoga gore phoso e le nngwe e Jehoshafate a e dirileng e ne e sa reye gore o latlhile Modimo gotlhelele. Ka tsela e e tshwanang, ga re na go latlhegelwa ke ditsala fa re leka gore re se ka ra feteletsa dilo fa ba re direla diphoso. Ditsala tse di re swabisang di ka tswa di na le dinonofo tse di molemo.—Bakolosa 3:13.